Bogi Nils Bogason er forstjóri Icelandair . Farþegum Icelandair til Íslands hélt áfram að fjölga í nóvember og voru þeir rúmlega 114 þúsund talsins , sem er 16% aukning á milli ára . Á sama tíma fækkaði tengifarþegum hjá félaginu í mánuðinum um 29% frá sama tíma fyrir ári , en fækkunin það sem af er ári nemur 9% . Það er sagt vera í samræmi við áherslu Icelandair á ferðamannamarkaðinn til Íslands að undanförnu . Það sem af er ári hefur Icelandair flutt um 1,7 milljón farþega til Íslands , sem er 25% aukning frá árinu 2018 . Sætanýting í millilandastarfsemi var 78.6% samanborið við 79.8% á sama tíma í fyrra . Heildarfarþegafjöldi Icelandair fyrstu 11 mánuði ársins var rúmlega 4,1 milljón og hefur farþegafjöldinn aukist um 7% á milli ára . Komustundvísi hjá Icelandair var 90.0% í nóvember samanborið við 75.7% á sama tíma í fyrra og farþegum til Íslands heldur áfram að fjölga . Þetta segir félagið vera besta árangur þess í stundvísi í heilan áratug , en á þessum tíma , eða frá árinu 2009 , hefur farþegafjöldi Icelandair tvöfaldast og fjöldi véla í flotanum rúmlega þrefaldast . Seldir flugtímar í leiguflugi hefur fækkað um 7% milli ára í nóvember , en fækkunin nemur 12% það sem af er ári fyrir hvort ár . Samdráttur í innanlandsflugi Air Iceland Connect , áður Flugfélags Íslands , nemur 6% í nóvember , samhliða 15% minna framboði , en fyrir fyrstu 11 mánuði ársins er samdrátturinn 12% í fjölda farþega , en í framboði 21% . Jafnframt dróst nýting hótelrýma í eigu félagsins saman um 1 prósentustig í nóvember , samhliða 3 aukningu í sölu gistinátta , vegna þess að hótelrýmin jukust um 4% . Samsvarandi tölur fyrir það sem af er ári nemur 0,1 prósentustiga aukningu , en aukning í sölu og gistirýmum hefur haldist nokkurn veginn í hendur eða um 6% . Bogi Nils Bogason , forstjóri Icelandair Group segir félagið áfram munu leggja áherslu á markaðina til og frá Íslandi í vetur og á næsta ári . „ Sveigjanleiki í leiðakerfi félagsins gerir okkur kleift að færa tíðni á milli áfangastaða til að mæta eftirspurn , auka hagkvæmni og halda áfram að styrkja starfsemi félagsins , “ segir Bogi Nils . „ Stundvísi er einn mikilvægasti þáttur í starfsemi flugfélaga og hefur víðtæk áhrif , ekki síst á upplifun og ánægju farþega . Áhrifin koma jafnframt víða fram í starfseminni , svo sem á ýmsa kostnaðarliði , vinnuálag og þar með starfsánægju . Það þarf margt að ganga upp til að árangur náist en við höfum bætt stundvísi félagsins umtalsvert á undanförnum mánuðum með samstilltu átaki starfsmanna , þrátt fyrir álag og breytingar á leiðakerfinu vegna kyrrsetningar MAX vélanna . “